FOR SA 'Roadshow' Vir Terugvoer Oor Bedreigings Vir Godsdiensvryheid In Die Land - Joy! Digital
FOR SA 'Roadshow' Vir Terugvoer Oor Bedreigings Vir Godsdiensvryheid In Die Land
-deur Daniela Ellerbeck
Freedom of Religion South Africa (FOR SA) het aangekondig dat sy span verskeie stede in Suid-Afrika sal besoek om met godsdiensleiers te ontmoet en belangrike terugvoer te gee oor sleutelkwessies waar godsdiensvryheid bedreig word.
Die veldtog sal op die 21ste en 22ste Mei in Oos-Londen begin en op 24 Junie in Port Elizabeth afsluit. Ander stede soos Durban, Pietermaritzburg, Johannesburg, Pretoria en Bloemfontein sal ook besoek word.
Die "FOR SA Roadshow" is gratis en fokus op belangrike kulturele en regsuitdagings wat godsdiensvryheid spesifiek in Suid-Afrika bedreig. Die vryheid om te glo (veral om te kan sê wat jy glo en om jou oortuigings uit te leef) sonder die vrees dat jy deur die staat vervolging of gestraf sal word, kom toenemend onder druk deur wetgewing en in regsake voor kommissies en howe.
"Dit is ons eerste "roadshow" in 2019 en die belangrikste een tot dusver," het Michael Swain, uitvoerende direkteur van FOR SA, gesê. "Ons staar verskeie bedreigings in die gesig: die KGT se voorstelle wat basies staatsregulering van godsdiens sal behels; die ondergrawing van godsdiensorganisasies se outonomie; die gevaar van onvanpaste seksvoorligting wat by die skoolkurrikulum gevoeg word en die erodering van ouerlike regte."
Die FOR SA-veldtog word aangebied deur dié wat aan die voorpunt van die stryd staan ​​om Christelike regte en vryhede te verdedig wat in die Suid-Afrikaanse grondwet verskans is. Hierdie vergaderings sal aandag gee aan die onlangse verwikkelinge en sal mense ook inlig en toerus om die kwessies sinvol te kan hanteer. FOR SA sal akkurate inligting en kennis verskaf om individue, kerke, besighede en skole in staat te stel om toepaslik op hierdie bedreigings te reageer.